KOMISIJOS REGLAMENTAS (EB) Nr. 8/2008
2007 m. gruodžio 11 d.
iš dalies keičiantis Tarybos reglamentą (EEB) Nr. 3922/91 dėl bendrųjų techninių reikalavimų ir administracinės tvarkos, taikomų komerciniam vežimui orlaiviais
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. gruodžio 16 d. Tarybos reglamentą (EEB) Nr. 3922/91 dėl techninių reikalavimų ir administracinės tvarkos suderinimo civilinės aviacijos srityje (1), ypač į jo 11 straipsnio 1 dalį,
kadangi:
(1)
Reglamente (EEB) Nr. 3922/91 numatyta, kad Komisija priima to reglamento III priede išvardytų bendrųjų techninių reikalavimų ir administracinės tvarkos dalinius pakeitimus, kurie reikalingi dėl mokslinės ir techninės pažangos.
(2)
Reglamento (EEB) Nr. 3922/91 III priedas, kuriame pateikiami bendrieji techniniai reikalavimai ir administracinė tvarka, taikomi komerciniam vežimui orlaiviais, yra grindžiamas Jungtinių aviacijos institucijų (JAI) patvirtintomis suderintomis taisyklėmis, vadinamomis Bendraisiais aviacijos reikalavimais - Komercinis oro transportas (orlaiviai) (JAR-OPS 1), su pakeitimais, padarytais 2005 m. sausio 1 d. (8 pakeitimas).
(3)
JAR-OPS 1 buvo iš dalies pakeisti nuo 2005 m. sausio 1 d. (9-12 pakeitimai) siekiant patobulinti juose pateikiamus saugos reikalavimus. Nauji reikalavimai turėtų būti taikomi nedelsiant ir bet kuriuo atveju nuo Reglamento (EEB) Nr. 3922/91 III priedo taikymo dienos, t. y. nuo 2008 m. liepos 16 d.
(4)
Kadangi šie pakeitimai yra skubūs siekiant susijusiems orlaivių naudotojams ir institucijoms nustatyti prisitaikymui prie naujų reikalavimų būtiną laikotarpį, reikėtų taikyti to paties reglamento 12 straipsnio 4 dalyje nustatytą skubos procedūrą.
(5)
Todėl Reglamento (EEB) Nr. 3922/91 III priedas turėtų būti atitinkamai iš dalies pakeistas.
(6)
Šiame reglamente numatytos priemonės atitinka Reglamento (EEB) Nr. 3922/91 12 straipsniu įsteigto Skrydžių saugos komiteto nuomonę,
PRIĖMĖ ŠĮ REGLAMENTĄ:
1 straipsnis
Tarybos reglamento (EB) Nr. 3922/1991 III priedas pakeičiamas šio reglamento priedu.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2007 m. gruodžio 11 d.